Trei frați din Brăila s-au făcut de râs după ce jandarmii i-au ridicat pentru consum de alcool într-un spațiu public, oamenii legii neavând nimic altceva de făcut decât să iasă câțiva metri din sediul Jandarmeriei, întrucât tinerii se opriseră să facă un selfie chiar în fața clădirii, informează obiectivbr.ro.
Incidentul a avut loc joi, în jurul orei 15.00, când jandarmii aflați de serviciu în sediul instituției au zărit trei tineri, unul cu un pet de bere în mână și un al doilea cu o doză de 0,5 l, s-au oprit în fața clădirii ca să facă un selfie.
Cel care a făcut fotografia a luat o dușcă înainte și apoi a lăsat recipientul jos, în timp ce ceilalți doi au luat o poziție în care să dea bine la poză. Au repetat procedura și din alt unghi, însă tocmai când se pregăteau să se uite în telefon a ieșit un jandarm din clădire.
Cei trei brăileni au luat recipientele cu băutură și au dat să plece în grabă, însă jandarmul i-a "invitat" în clădire. Cum tinerii păreau reticenți să accepte invitația, jandarmul i-a luat pe doi dintre ei de brațe și i-a băgat în clădire.
Al treilea a rămas mai în spate cu speranța că va fi uitat și apoi s-a îndepărtat, însă jandarmul s-a întors după el, împreună cu un coleg. Întreg incidentul a fost suprins de camerele de supraveghere de la sediul jandarmilor brăileni și remis presei.
Dincolo de amenda pentru fotografia făcută în fața sediului Jandarmeriei, cei trei au o problemă mult mai serioasă. "În urma verificărilor, asupra unuia dintre tineri a fost găsit un pliculeț ce conținea o substanță albă de tip cristal. «Fotografia» celor trei frați, cu vârste cuprinse între 16 și 22 de ani, a fost sancționată contravențional cu amendă în valoare totală de 1.500 de lei", a transmis Jandarmeria Brăila.
Moda selfie-urilor a generat tot felul de probleme, iar în anumite cazuri a dus chiar la moartea celor care doreau să-și imortalizeze chipul în diverse circumstanțe. Numeroase sunt cazurile de adolesecenți sau tineri care se urcă pe trenuri pentru un selfie, dar își găsesc moartea din cauza arcului electric format cu liniile de înaltă tensiune.
De exemplu, în noaptea de 14 spre 15 august 2023, un german de 21 de ani a murit în Arad după ce s-a urcat pe un vagon pentru un selfie. Turistul din Germania nu a putut fi salvat, în pofida încercărilor medicilor de a-l readuce la viață.
Pericolul reprezentat de selfie-uri a ajuns să fie dezbătut și în Biroul Permanent al Camerei Deputaților, unde mai mulți parlamentari s-au plâns că unii vizitatori ai sălii de plen îi pun viața în pericol făcând selfie-uri de la balcon, din poziții periculoase, existând riscul să cadă peste balustrada joasa.